Geen respek vir mens of dier in SA | Netwerk24
Deur Beskaamd, Vanderbijlpark 10 Mei 2018 00:00
Dit is met afgryse en skok dat ek in Beeld (08.05) lees van die haglike toestande by die weermag se berede eenheid in Potchefstroom waar 25 perde van kant gemaak moes word weens erge verwaarlosing en wanvoeding.
Dít nadat die DBV daar moes ingryp om die stomme diere by te staan.
Dit is feitlik ondenkbaar en 'n skande wat ten hemele skrei.
Toe ek in die 1970's my diensplig op 'n ander basis nie ver daarvandaan gedoen het nie, was hierdie die elite-eenheid van die weermag se berede afdeling. Nou is dit gereduseer tot totale verwaarlosing en 'n skande vir ons sogenaamde weermag.
Mohandas Gandhi het gesê 'n mens kan 'n land se bevolking beoordeel na gelang van die wyse waarop sy diere behandel word.
Net soos mense in staatshospitale lê en verrot, so vergaan diere in staatsbeheerde eenhede en op ministers se plase. Daar is geen ontsag en respek vir niks of niemand nie.
Ons kan maar net hoop dat die wêreld se leiers kennis neem en op berade hiervan melding sal maak as ons ministers en ons president kom bakhand staan. Sal hulle dan die kop in skaamte laat sak?